khistorydata/jeongjo-sjw-relations huggingface dataset:
정조 13년
己酉九月初二日申時上御重熙堂禮房承旨入侍時左副承旨鄭東浚記事官徐有聞記注官金鳳顯記事官金祖淳以次進伏訖上曰一提學入侍賤臣承命出與一提學金鍾秀偕入進伏上曰聞金履成不稟而欲私往園所云卿其聞之否鍾秀曰俄見履成履成以爲方欲下去云矣上曰園所事體何等莫重則以前銜承旨無上敎而豈可私往乎鍾秀曰聖敎誠至當矣上曰聞方下去云故予欲召見而送之矣上曰前承旨金履成入侍賤臣承命出與履成偕入進伏上敎履成曰不稟私往殊涉如何故使之入侍矣履成曰臣非不知私往之爲未安而第愚衷所激有此錯料矣上曰鄭民始說話果詳聞乎履成曰聞之矣臣意則天作之地必有眞穴至於土色之未能純黃亦不害爲吉地則其間辭說實莫曉也上曰有親信地師乎履成曰湖中居李廷弼爲名人術業精明素有名稱而曾與之親熟故率致臣家已爲多日今行欲偕往矣上曰今夜之內可到園所耶履成曰似可到達矣上曰驛馬二匹擇給事分付畿營賤臣承命出傳命書傳敎曰諡號姑未署經云政事待署經爲之命退諸臣以次退出
정조 13년
行都承旨金憙坐行左承旨李漢豐坐行右承旨徐鼎修坐左副承旨鄭東俊[鄭東浚]坐直右副承旨金履成未肅拜同副承旨閔台爀坐直注書徐有聞仕一員未差假注書李海隣仕直事變假注書鄭履綏仕
정조 13년
藥房都提調李性源提調鄭昌順副提調金憙啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道
정조 13년
閔台爀啓曰大司憲趙鼎鎭執義李運彬掌令李秉喆持平柳畊趙恪牌招啓辭未下掌令閔彝顯在外監察茶時之意敢啓傳曰知道
정조 13년
閔台爀啓曰故大司憲韓光肇諡號署經兩司除在外外呈告人員竝卽牌招何如傳曰旣有在京行公臺諫則何必待牌署經此啓辭勿施該房承旨推考
정조 13년
徐鼎修啓曰同義禁李秉鼎除拜後過三日不爲出肅依定式推考警責仍卽牌招察任何如傳曰允
정조 13년
趙台榮有頉代以李海隣爲假注書
정조 13년
金憙啓曰假注書李海隣時無職名令該曹依例付軍職冠帶常仕何如傳曰允
정조 13년
傳于閔台爀曰同副承旨入侍
정조 13년
傳于李漢豐曰左承旨入侍
정조 13년
傳于鄭東浚曰昨日上來難免率爾今於苦待之時尙不去浮土豈昨下有旨辭語不能條暢而然乎否則難免不審且況昨夕下諭有縷縷措語而及其祗受狀啓但某時來到及祗受緣由者太甚草草又於略加開視事下諭設或錯看祗受狀啓中倂與待申時擧行等語而略不提及以致至今苦待節節有疎忽之失當該堂上竝從重推考
정조 13년
有政吏批判書金鍾秀進參判李秉鼎受由參議李勉兢式暇同副承旨閔台爀進以金履成爲承旨徐榮輔爲修撰丁範祖爲大司成鄭東觀爲中學敎授卒大司憲韓光肇諡號忠貞健元陵參奉南正和長陵參奉尹秤相換猉麟察訪李顯秀仍任事承傳
정조 13년
兵批判書具允鈺進參判申應顯入直進參議朴宗岳參知洪文泳病行右承旨徐鼎修進以李寅植爲都摠經歷李冕膺爲文兼金志和爲武兼僉知二單黃錫耉崔重賢副司直丁範祖金履成副司正李海隣竝單付以白鳳翼爲慶熙將崔潤昌崔復良爲景福將
정조 13년
以兵曹道路橋樑及宿所看審節目傳于徐鼎修曰所謂事知之無形本來如許今番特以重事體之意不得不下送而節目磨鍊皆不成說如渠輩堇具人形者瞥眼看過何以知某川某溝之大小廣狹乎其他道里磨鍊也斥堠伏兵等處所也皆以渠意臆定亦極駭然此節目勿施更令本道道臣與各其地方官商議停當後後錄狀聞事令政院下諭該道而本道則待其狀聞節目修整其中道里之以一百三十六里磨鍊尤不近似此亦釐正事一體下諭何時下去今始書契事知之逗留作弊可知事過後嚴治次爲先分付雖以卿言之年雖老猶不至於不省事則近日擧行多有未妥亦甚駭然莫重展拜服色之任自磨鍊事未前有則又於莫重靷路不審若此誠如此事目則江邊晝停當不設矣然則晝停奠朝奠上食當於何設行乎卿則每事以不稟爲主萬萬駭然江邊晝停不爲磨鍊及不爲稟旨委折令摠護使査問於卿處草記以此知悉
정조 13년
以咸鏡監司狀啓永興本宮後防築畢役事傳于鄭東俊曰賞典前例及將校姓名別錄狀聞事回諭
정조 13년
鄭東俊以禮曹言啓曰今九月十一日園所開金井時摠護使觀象監提調本曹堂上承旨進去同審何如傳曰允雲觀提調則園所堂上中旣有兼帶者不必進去矣
정조 13년
李漢豐以備邊司言啓曰本司武郞廳柳孝臣奔走勤仕已滿十五朔依例六品遷轉事奉承傳施行何如傳曰允
정조 13년
李漢豐以備邊司言啓曰慶尙監司洪檍狀啓有草記稟處之命矣卽見其狀本則以爲謹依有旨內辭意梁山金海密陽等三邑水沈汰落處另飭守宰使之從實報來川反浦落水沈覆沙等災頉梁山合爲四百一結六負六束金海合爲一千九十二結六十八負九束密陽合爲六百九十六結六十六負三束而或往復査櫛或別爲摘奸屢加消詳條列馳啓云矣今年嶺南雨水視諸他道別無加減而獨此三邑處在一道最下衆流皆會災損偏多道啓所陳容或無怪第念地勢有高低水退有遲速當其秋成之後必無全失之理則今此浸覆之災遠過二千餘結似不免太過分數狀聞旣出特旨事當量宜許劃俾卽分俵而給災一事關係民國都執道摠量其精濫十分消詳然後始乃劃下自是事例今於道摠未磨勘之前三邑之徑先俵劃恐不無掣礙之端姑待年分上來一體稟處何如傳曰如是則烏在其先令區別狀聞之意乎更爲回啓
정조 13년
李漢豐以備邊司言啓曰因慶尙監司洪檍狀啓梁山金海密陽等三邑水沈汰落處俵災待年分上來一體稟處事草記批旨有如是則烏在其先令區別狀聞之意乎更爲回啓之命矣三邑被災雖云最於一道而摠數之爲屢千餘結終不免太過而不待年分抄出狀聞旣出優異之特命則今於執摠登聞之後硬加裁削恐非仰承德意之道三邑災二千一百九十結零竝依道啓許劃道摠未勘之前先爲分俵軫恤災民之至意若是曠絶雖把束之微若或惠不下究民有混徵則道臣守令俱難免重勘之意另加嚴飭雖以此三邑觀之列邑檢災之政難保其十分精覈更加嚴束俾無一分過濫事亦爲申飭道臣何如傳曰允先期抄出拔例許施一則爲民二則爲民然而三邑不念寧失之義反有虛弄之患是豈但大違本意不飭之道伯其罪何居以此意嚴飭該道第令道伯分遣褊裨以此劃給數爻一一曉諭於民人此非全一邑擧一面則道伯之曉諭小民之聞悉亦必不難竝以此意嚴飭可也
정조 13년
祭酒金履安疏曰伏以靈辰不淹永祐園緬禮隔月聖慕皇皇玉候屢愆臣民悲慮曷有其極仍伏念臣以萬萬無所似之賤品叨萬萬不敢當之濫職晏然虛縻于今四年以私則忘廉恥厚干法義之誅以公則瘝官廢職大傷綜核之政每一念之悚蹙欲死只緣前後哀懇例歸飾讓一向瀆聒亦有所不敢徊徨泯默惟俟鈇鉞之加不意此際得見吏曹公文以臣啓下遷園時挽章製述官臣尤不勝惶悶之至惟玆之官實是在朝詞臣之選臣旣未敢以儒職自處則只一介前蔭吏耳其可冒側於此乎往在孝昌墓葬禮時亦以是不得製進而其說猥及於後來辭疏伏想聖明或記有之矣到今豈容有異而且臣痞癖宿疾近益危劇晝夜叫呼辛楚萬狀兩眼又忽失視便成盲廢昏昏貼席人事都絶實無濡毫運思綴緝句語之望以此以彼末由承命不然方此大事當前大小奔走各效其力臣以草莽賤跡得藉末枝以相執紼之役豈非所願而乃敢費辭煩籲於哀疚之中哉伏乞聖慈俯垂諒察亟許變通俾無臨期狼狽之患仍命刊臣所帶職名重勘從前違傲之罪以昭法紀以安微分不勝萬幸答曰省疏具悉爾懇望爾幡然不惟巽辭愈勤竝與輓詞撰進而如是固辭予則曰萬萬過矣爾其亟回前見卽爲撰進仍傳曰此批答下諭于該道伯使則傳致
정조 13년
己酉九月初三日卯時上御誠正閣同副承旨入侍藥房同爲入侍時同副承旨李勉兢記事官徐有聞記注官白慶楷金鳳顯藥房都提調李性源提調鄭昌順副提調金憙閣臣金祖淳醫官金光國徐命緯李翊臣卞觀海李春敷以次進伏訖性源曰昨早勞動之餘聖體調攝若何上曰別無所損矣性源請令醫官診候上曰膈氣姑無衝亘之事何必診候乎性源曰膈候雖幸姑無損節第念大禮當前其所以克完之道莫非我聖慮之所及則自然之中易致添損此臣等所以不任憂慮者也預進調理之劑允爲保嗇之方伏望特許暫診以爲議定當劑之地焉上曰溫燥之藥不宜久服調理之劑亦難遽議今姑置之好矣上敎昌順曰船艙一事最爲關心須加惕念俾無一毫弊端可也命退性源等先退勉兢曰祭酒金履安疏批未下故敢此提稟矣上命勉兢書批答訖命退承史以此退出
정조 13년
己酉九月初三日巳時上御重熙堂左承旨入侍時行左承旨李漢豐記事官徐有聞記注官白慶楷金鳳顯以次進伏訖上曰他承旨入侍出榻敎賤臣承命出傳行右承旨徐鼎修追入進伏上曰吏曹參議前望單子入之出榻敎鼎修曰分承旨昨已下批矣似當依例仕進而日字尙遠姑無及今擧行之事何以爲之乎上曰臨時仕進可也出擧條命漢豐鼎修讀公事書判付訖命退承史以次退出
정조 13년
行都承旨金載瓚坐行左承旨李漢豐坐直行右承旨徐鼎修坐直左副承旨鄭東浚坐右副承旨金履成奉命在外同副承旨閔台爀奉命在外注書徐有聞仕直一員未差假注書李海隣仕事變假注書鄭履綏仕
정조 13년
鄭東浚啓曰大司憲趙鼎鎭執義李運彬掌令李秉喆持平柳畊趙恪牌招啓辭未下掌令閔彝顯在外監察茶時之意敢啓傳曰知道
정조 13년
李漢豐啓曰禁衛營將官來言今日本營軍兵日次私習云矣敢啓傳曰知道
정조 13년
李漢豐啓曰御營廳將官來言今日本廳軍兵日次私習云矣敢啓傳曰知道
정조 13년
李漢豐啓曰御營大將徐有大摠戎使金思穆以東南關王廟獻官今方受香出去矣所授命召及密符來請還納何以爲之敢稟傳曰仍佩往來御營大將都提調摠察從事官發牌聽傳敎摠戎使守禦使兼察牌招聽傳敎
정조 13년
傳于鄭東浚曰傳香承旨奉審摘奸以來
정조 13년
傳于徐鼎修曰來待大臣以下入侍
정조 13년
傳于金載瓚曰禮房承旨入侍
정조 13년
以園所都監狀啓浮土左右開拓之際自穴東距十一尺許土色頓勝可謂好品而又是全地無穿鑿之形極爲多幸看品次本土一封上送事傳于李漢豐曰此狀啓持來各站撥將卒令畿營爲先從厚施賞事下諭于畿伯
정조 13년
以前承旨金履成狀啓右邊土色開視後緣由事傳于李漢豐曰豈待回下與錦城尉相議決定事回諭
정조 13년
以園所都監狀啓與金履成李祉源右邊土色開視後緣由事傳于李漢豐曰土色如是洽好則李祉源之隨衆雌黃莫曉委折此後更勿煩啓事回諭
정조 13년
李漢豐以遷園都監摠護使意啓曰因兵曹道路橋梁及宿所看審節目傳曰所謂事知之無形本來如許今番特以重事體之意不得不下送而節目磨鍊皆不成說如渠輩僅具人形者瞥眼看過何以知某川某里之大小廣狹乎其他道里磨鍊也斥堠伏兵等處所也皆以渠意臆定亦極駭然此節目勿施更令本道道臣與各其地方官商議停當後後錄狀聞事令政院下諭該道而本曹則待其狀聞節目修正其中道里之以一百三十六里磨鍊尤不近似此亦釐正事一體下諭何時下去今始書啓事知之逗留作弊可知事過後嚴治次爲先分付雖以卿言之年雖老猶不至於不省事則近日擧行多有未安亦甚駭然莫重展拜服色之任自磨鍊事未前有又於莫重靷路不審若此誠如此事目則江邊晝停當不設矣然則晝停奠朝奠上食當於何設行乎卿則每事以不稟爲主萬萬駭然江邊晝停不爲磨鍊及不爲稟旨委折令摠護使査問於卿處草記以此知悉事命下矣臣卽詣都監進來兵曹判書具允鈺査問其江邊晝停不爲磨鍊及不爲稟旨委折則以爲臣昏謬忒甚遇事顚錯凡諸擧行無一善狀前後致煩聖慮者屢矣夙夜懍惕不知措躬之所至於今番道路節目事臣之罪益著矣江邊晝停所當爲磨鍊而只憑道路事知看審文蹟莫重處所全昧審愼不能定基事係愼重宜稟不稟瞢不覺察徑先擧行致勤嚴敎至命査問臣罪至此尤萬萬難贖惶恐震越惟俟鈇鉞之誅云矣旣有査問之命則宜不敢自下論勘而前後擧行所失非一至於江邊晝停事係莫重而旣不能磨鍊又不爲稟旨只憑事知之言率爾成節目入啓其疎忽不審不可諉之於尋常做錯請兵曹判書具允鈺施以譴削之典恐不可已矣敢啓傳曰知道其在事體不可仍置罷職可也
정조 13년
李漢豐啓曰兵曹判書尹塾牌不進推考傳旨今方捧入而命召傳授一時爲急更卽牌招何如傳曰允
정조 13년
李漢豐啓曰兵曹判書尹塾再牌不進推考傳旨今方捧入而命召傳授一時爲急如是違牌不卽承膺事體所在誠極未安所當更請牌招而係是一日三牌何以爲之敢稟傳曰更爲牌招
정조 13년
有政吏批判書金鍾秀奉命在外參判李秉鼎參議李勉兢右承旨徐鼎修進以李命植爲判敦寧洪秉殷爲敦寧都正尹塾爲軍器提調訓鍊都監提調單尹塾禁衛營提調單尹塾御營廳提調單尹塾
정조 13년
以黃海監司狀啓兵防船致破事傳于李漢豐曰申飭之下若能盡心檢飭豈有此事該水使爲先從重推考船隻本地方中水使之漏却長淵助泥不善護送地方中監司之漏却俱難免不察水使雖未照檢道伯之不卽覺察節節疎忽該道伯亦爲推考不善護送守令邊將亦竝罷職此後還泊時則拔例嚴飭無或如前疎忽事嚴飭分付
정조 13년
傳于金載瓚曰守令有闕之代令該曹口傳差出待下批仍卽辭朝當日下送
정조 13년
吏曹口傳政事李弘遠爲長淵縣監朴道翔爲康翎縣監
정조 13년
以京畿監司土色齎來水原將校等依下敎施賞狀啓傳于李漢豐曰封標處好品土色先持來水原將校全禧相豈可施賞而已助泥萬戶見窠令該曹口傳擬入待下批待開門辭朝以示識喜記勞之意各站撥將卒本營闕內齎來將卒等拔例各別施賞擧行形止後錄狀聞事分付
정조 13년
兵曹口傳政事以全禧相爲助泥萬戶康堯愼爲許沙僉使林象中爲吾叉浦僉使副司勇單李廷弼
정조 13년
鄭東浚以弘文館言啓曰校理沈晉賢旣有只推之命卽爲牌招察任何如傳曰允
정조 13년
以校理沈晉賢牌不進罷職傳旨傳于鄭東浚曰只推
정조 13년
徐鼎修以司饔院監膳提調意啓曰各殿宮日下生雉依下敎自夏初全數代封今則秋節已深山雉漸出今日爲始生雉依例復舊封進之意敢啓傳曰知道
정조 13년
徐鼎修以遷園都監都提調意啓曰依下敎龍仁縣令李祉源園所都監郞廳加差下使之主管董役之意知委園所都監何如傳曰允
정조 13년
徐鼎修以遷園都監都提調意啓曰開金井吉日欲爲進定於初八日事命下矣開金井吉日若進定於初八日則作甕家吉日亦當進定故卽令日官推擇則今月初五日初六日俱有拘忌前擇日已知委初七日辰時外無他進定之日云以此日時預備以待臨時擧行之意更爲分付何如傳曰允
정조 13년
徐鼎修以賑恤廳言啓曰因傳敎璿派孫李尙熙李昌燁李尙勳李次東李國恤李長燁各糧米一石錢二十兩式題給之意敢啓傳曰知道
정조 13년
李漢豐以工曹言啓曰今此纛島浮橋始役不無亂雜之弊而以本曹數三使令決無號令禁亂之勢今亦依前例分付守禦摠戎兩廳旗手軍牢各十雙分半定送使其哨官領率來待津頭以爲排立禁雜之地而役所如有紛挐從重決棍甚者入啓論罪何如傳曰允
정조 13년
李漢豐以訓鍊都監言啓曰本局局別將李周爀身病甚重勢難察任改差何如傳曰允
정조 13년
兵曹判書尹塾疏曰伏以臣性本迃闇百無肖人前後居職一未報效尋常愧懼若臨淵谷向者超秩迥出特恩兩世榮銜照映冥塗臣方瞻天感泣矢死圖報而包羞惶隕有倍前日矣千萬夢寐之外本兵新除又出特畀臣驚惶震越實不知措躬之地噫今此見職雖使鍊諳戎務允叶物論者當之猶不免觸事僨敗隨處瘡疣今臣則不過以尋摘之迃儒早玷濫叨之科第平生夢想初不到中權棨㦸之門臣之知守亦自明矣非不知此時荐違召命又敢瀆擾罪關罔赦而旣無仍冒之勢敢暴必遞之義伏乞聖明俯察臣無隱之至懇特命鐫改以重公器以安私分仍治臣違傲之罪千萬伏祝臣無任祈懇屛營之至謹昧死以聞答曰省疏具悉特畀意在卿其勿辭入來受符
정조 13년
己酉九月初四日卯時上御誠正閣藥房入診來待大臣以下同爲入侍時藥房都提調李性源提調鄭昌順副提調金憙記事官徐有聞記注官白慶楷金健修閣臣金載瓚金祖淳醫官徐命偉李春敷金光國卞觀海李翊臣行右承旨徐鼎修判府事徐命善李福源摠護使金熤左議政李在協右議政蔡濟恭觀象監提調金鍾秀都監堂上徐有隣李在簡以次進伏訖性源等曰日間聖體調攝若何上曰一樣矣適有下詢者使之入侍醫官先退可也命偉等退出上曰凡人家山地若遇水石之患則固當驚動而至於土色似無所拘卿等之意何如命善曰土色譬若人之面貌人旣不可以貌取土亦不可以色取也明矣豈可以此爲拘乎熤曰凡吉地之成格處各以方位局勢土色亦隨而不同故以地家書言之則艮局之土雖不黃赤而亦不害爲名山矣豈可不問格局之如何而只取黃色乎上以園所封進土色下示諸臣諸臣奉覽訖齊聲奏曰土性若是柔膩又若是細滑而色又帶黃可謂十分美好矣上曰此土色昨夕封進時以白紙齎來經夜置之而少無濕意於紙面其乾淨亦可知也且盡去浮土之後得此眞土而此是浮土之下眞土之上交際處土色也熤曰纔去浮土便得此土若又稍深則其色必尤好矣命善曰如許土品可謂稀罕實爲宗社無疆之福矣濟恭曰土性柔膩若餠末以手摩之又極粘滑實是十分恰好之土誠不勝慶幸矣上曰鄭民始則以此土色土性俱爲不好云而牢執己見故地官李廷弼輩雖有公眼言一出口便被鉗制李祉源亦不敢力爭云矣至於金履成則當初慨然於鄭民始事直欲不稟下往云而事體所在亦涉未安故予果召見而送之矣到今不惟不力爭從而和之多出雜議云誠可怪矣錦城尉則不無自家所見而其規模本不欲與人圭角故亦不明言云矣大抵鄭民始人品本不同於人而今番則執抝尤爲太過豈非可悶乎蓋當初去浮土時一尺二尺以至三尺五寸之深而眞土不出故諸堂遽加驚動以至上來而予則曰設有是事其在重事體之道或書報摠護使或從他上聞以爲從容善處之地則豈不爲好而輕先上來以致騷動誠駭然矣且穴深尺數蓋自去浮土以後而言也豈可以浮土之或多而慮其穴深尺數乎命善曰都監事誠萬萬怪駭矣如此土色旣爲十分美好則初無一毫疑慮之端而果如聖敎設有他慮固當從容稟旨以俟處分可也不此之爲始旣徑先騷動今又一向固執誠莫曉其故也上曰昨日有旨中開金井雖未如例爲之初三日申酉時爲吉略加開示之意有所下敎矣聞都監堂上誤認以申酉時爲去浮土吉時而昨日申後始爲略開浮土云此亦豈不怪駭乎有旨卿等亦見之乎其辭意文理果可如是誤認乎予自再昨日聞都監堂上之言以後此心憧憧苦待土色之持來而忽因有旨之錯認昨日夜深後始爲齎來故以此用心竟日達夜此亦豈非怪事乎命善等曰有旨則臣等未及見之而今聞下敎有旨中辭意可以仰度矣此豈如是誤認之事乎誠亦千萬意外矣濟恭曰地理玄遠固難詳知而雖以閭閻間事言之未聞以土色之未能純黃而遽發持疑之論矣上曰鄭民始規模本來狹窄凡有所見迷不知變僚堂以下亦無一言力爭故聽聞所及不無騷動之慮目下事勢先以解群惑鎭物情爲主好矣熤曰臣請卽日馳往而開視好土以解衆惑矣上曰摠護使之下去果何如命善等曰誠好矣濟恭曰臣意則摠護使之行若不能解其惑而又被撓奪則反不如不去矣上曰卿言然矣領相自來柔善不無撓奪之慮矣熤曰臣雖老昏豈可撓奪於人乎上曰然則摠護使下去仍留過開金井後復命好矣在簡曰臣以禮堂當同往矣鍾秀曰臣亦方帶雲觀提調之任亦當下往矣上曰然則同往看審爲好而雲觀提擧則明日復命可也仍命書傳敎曰今見眞土封進土性柔膩細滑色亦帶黃極爲美好自此予心不但萬幸今筵示大臣諸臣莫不交口讚賀其在重事體解群惑之道開金井欲爲進定於旬前摠護使及禮堂觀象監提調卽爲除辭朝進去使之董役事分付園所都監熤等承命先退性源曰數日以來聖心之用慮無窮進御調理之劑區區之望也上曰溫燥之劑不宜久服姑以茶屬煎入好矣仍命書榻敎曰進御香吉茶依前方一貼煎入命書傳敎曰政官牌招開政又命書傳敎曰都承旨詐遞前望單子入之待下批牌招察任又命書傳敎曰李命求所爲萬萬痛惡名雖相地官卽局方不識東西之類日前有問時敢以無形無嚴之說肆發於咫尺之地昨今畿伯押來保授而決不可止此卽令該曹照律定配事過後當令配所道嚴刑懲礪以此意分付命退諸臣以次退出
정조 13년
己酉九月初四日辰時上御重熙堂左副承旨入侍時左副承旨鄭東浚記事官徐有聞記注官金健修記事官金祖淳以次進伏訖上曰他承旨入侍出榻敎賤臣承命出傳行右承旨徐鼎修追入進伏命書傳敎曰判敦寧尹塾特拜兵曹判書牌招傳授命召又命書傳敎曰堂上一員園所進去一員在藥院一員處務一員本兵輪番之際苟艱莫甚與分承旨輪廻入直事分付遷園都監又命書傳敎曰除却多少說話卿等之紛聒一則曰土色二則曰土性昨夜則猶以燭下之故不得分明見之待天明開封更見色則黃且赤性則柔且潤自不覺喜欲起舞及示大臣諸臣也昨見者元無異辭而今見者尤皆交口讚賀此土色此土性曰以不愜者卿等豈或失其情而然乎不在多言開金井日字欲進定於初八日摠護使以下今已除辭朝下送予心之如此亦天也卿等欲抗天乎卿等知悉以待摠護使一行下去而土色則穴處爲上左邊亦然乳頭爲次腦上大不及以如許好土色曰以不足者果何意思乎雖以大臣諸臣言言之莫不以卿等事大駭之卿等試思之往古來今焉有因土色出雜議之時況土色如是極好者乎今日則去浮土之役觀勢善爲而捱東捱西待摠護使之下去決定竝卽知悉且以地師言之李命求所爲萬萬無嚴渠焉敢以無形未然之說肆發於咫尺之地乎今方捉來親問後限死嚴刑投之絶島一以存國綱一以息邪議以此一款聚會地官嚴明分付俾知一分懲畏至於承旨金履成當初下送意謂有一分裨益而隨衆擾勷莫重封標處東鑿西穿而初無一言袖手傍觀寧有如許道理龍仁縣令李趾源雖曰蔭官當此之時豈爲身計而乃如是却步乎此亦駭然地方官及直閣果倅等旣在役所目見無於前之擧亦無皁白今筵大臣之論斥烏可免乎所慨然者都尉之亦未免退縮以此有旨頒示諸人仍又嚴飭於地方官事下諭于園所都監上曰幼學李廷弼令該曹口傳付軍職冠帶常仕出榻敎命退承史以次退出
정조 13년
己酉九月初四日申時上御重熙堂承旨入侍時左副承旨鄭東浚記事官徐有聞記注官金健修記事官金祖淳以次進伏訖命書傳敎曰兵判批下更卽牌招察任又命書傳敎曰今聞園所都監狀啓及所報封標處稍東去浮土數寸眞土出而色帶金黃性氣堅粘滑膩如此極吉之土色實所罕有此豈非天慳地祕有待於今日者乎歡幸欣躍難以容諭龍仁縣令李趾源進士蔡潤銓之所見可謂超出至於朱南述之先見亦甚奇異進士蔡潤銓朱南述卽令該曹口傳付軍職冠帶常仕仍令都監給糧料朱南述則聞自陽城進去蔡潤銓卽令畿營騎驛下送龍仁縣令李趾源都監郞廳特爲加差下使之主管董役又命書傳敎曰初七日辰時爲吉云以此日時封標仍作甕家事下諭于園所都監摠護使處今則開金井日字依當初所定爲之亦好初八十一間相議決定後狀聞事一體下諭命退承史以次退出
정조 13년
己酉九月初四日酉時上御重熙堂右承旨入侍時行右承旨徐鼎修記事官徐有聞記注官金健修記事官金祖淳以次進伏訖上命書傳敎曰邊將未差之代令該曹口傳差出待下批明日辭朝仍令赴任船隻廻還時申飭看檢命書傳敎曰守禦使上來間摠戎使兼察待開門牌招聽傳敎上曰守禦使金鍾秀仍佩往來出榻敎命退承史以次退出
정조 13년
行都承旨金載瓚坐行左承旨李漢豐坐直行右承旨徐鼎修坐直左副承旨鄭東浚坐右副承旨洪仁浩坐同副承旨閔台爀坐注書徐有聞仕直一員未差假注書李海隣仕事變假注書鄭履綏仕
정조 13년
藥房都提調李性源提調鄭昌順行左承旨李漢豐啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道
정조 13년
王大妃殿惠慶宮中宮殿口傳問安答曰知道
정조 13년
李漢豐以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
洪仁浩啓曰大司憲趙鼎鎭執義李運彬掌令李秉喆持平柳畊趙恪牌招啓辭未下掌令閔彝顯在外監察茶時之意敢啓傳曰知道
정조 13년
洪仁浩啓曰備邊司郞廳來言今日賓廳日次而無時急稟定事來會本司之意敢啓傳曰知道
정조 13년
李漢豐啓曰左邊捕盜大將任嵂以轝士大將明日轝士軍點考事慕華館出去矣所佩命召及大將牌傳令牌何以爲之敢稟傳曰仍佩往來
정조 13년
傳于李漢豐曰次對久未爲之本司坐起進去中稟事備堂入侍
정조 13년
傳于金載瓚曰來待大臣入侍
정조 13년
傳于金載瓚曰都監堂上入侍
정조 13년
傳于金載瓚曰別撥將卒之往來每未踰二時土色持來不踰一時壯營別撥校卒依畿營校卒例令戶曹各別施賞後草記
정조 13년
以京畿監司狀啓土色齎來將校及各站撥將卒等依傳敎施賞事傳于金載瓚曰土色齎來卿營將校之效勞甚多帖加成給事回諭
정조 13년
以京畿水使狀啓兵防船發送事傳于李漢豐曰領運時宜有差使員而狀本中無擧論卽令廟堂問于三道草記可也
정조 13년
傳于閔台爀曰京畿監司入侍
정조 13년
有政吏批判書金鍾秀奉命在外參判李秉鼎參議李勉兢右承旨徐鼎修進以洪仁浩爲承旨金正淳爲鴻山縣監金恒柱爲敦寧都正
정조 13년
兵批判書尹塾進參判申應顯病參議朴宗岳入直進參知洪文泳病行左承旨李漢豐進以尹坊爲知事朴與曾爲宣傳官朴弼漢爲武兼同知金復良副護軍李羲觀副司直鄭東觀副司果李冕膺副司正閔琇以上單付
정조 13년
以修撰徐榮輔牌不進罷職傳旨傳于洪仁浩曰旣無處義豈可如是違牌只推更卽牌招無敢更爲違牌各別嚴飭
정조 13년
傳于李漢豐曰坐直承旨與觀象監提調入侍
정조 13년
李漢豐以都摠府言啓曰都摠管金尙集以知義禁府事本府坐起晝仕出去之意敢啓傳曰知道
정조 13년
洪仁浩以備邊司言啓曰忠淸監司權狀啓有草記稟處之命矣取見其狀本則以爲今年陸操旣已設行則牙兵城操雖非疊爲處何以爲之而行操之後犒饋賞格米四百二十餘石亦爲區劃事竝請令廟堂稟旨分付矣本道陸操旣方設行則此時城操勢難竝擧今姑停止不行城操則犒饋賞格自在勿論以此分付何如傳曰允
정조 13년
洪仁浩以備邊司言啓曰忠淸監司權狀啓有草記稟處之命矣取見其狀本則備陳綿田失稔之狀仍請淸州等二十三邑砲保價布外各衙門各樣軍布特許純錢代納洪州等三十一邑竝與砲保價布而純錢代納事令廟堂稟旨分付矣本道綿農雖未豐登不可比同於前年且木綿連年代捧京外儲蓄到底蕩然軍需經費在所當念淸州等二十三邑雖以道啓推之本以産綿之地容有可辦之勢則純代之請未免過當皆以本色上納洪州等三十一邑以沿海之邑被損多於山峽則其在軫恤軍民之道有難靳持至於砲保比諸他軍布事面自別不可輕議此則使之依前以本色上納其外各衙門各樣軍布竝限折半以錢代納之意分付何如傳曰允卿等回啓亦有意見而今年綿農雖曰稍勝屢歉之餘民情不可不顧淸州等邑尤甚處道伯區別使之折半代錢洪州等邑雖砲保尤甚處特許折半擧行後竝令狀聞事分付可也
정조 13년
洪仁浩以刑曹言啓曰李命求所爲萬萬痛惡名雖相地官卽局方不識東西之類日前召問時敢以無形無嚴之說肆發於咫尺之地昨令畿伯押來保授而決不可止此卽令該曹照律定配事過後當令配所道嚴刑懲礪事命下矣臣謹按律文則大明律詐僞條有曰凡奏事詐不以實者杖一百徒三年妄言者加一等罪人李命求依此律杖一百徒三年罪加一等全羅道珍島郡流二千里定配卽爲押送事過後嚴刑懲礪事分付道臣之意敢啓傳曰知道
정조 13년
李漢豐以刑曹言啓曰依下敎罪人李命求黃海道豐川府椒島鎭更定配所出付畿營卽刻押送之意敢啓傳曰知道
정조 13년
刑曹啓目扶餘縣監金晩淳鴻山縣監李天穆等俱是朝官移義禁府處之何如啓依允爲旀兼官律名如在應遞秩扶餘縣監之代令該曹口傳差出爲良如敎
정조 13년
吏曹口傳政事以成鼎柱爲扶餘縣監
정조 13년
李漢豐以義禁府言啓曰忠淸監司權狀啓據刑曹粘目內扶餘縣監金晩淳鴻山縣監李天穆等移本府處之事允下矣金晩淳李天穆俱在任所云依例發遣府羅將竝拿來何如傳曰允
정조 13년
禁府啓目前承旨趙衍德李鼎運南鶴聞曺遠振李壽咸等原情云云傳旨問目內辭緣泛稱遲晩所當請刑是白乎矣曾經侍從勿爲請刑載在大典通編竝只議處何如啓依允
정조 13년
禁府啓目三和府使申大偀咸從前府使金聖和等原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編竝只議處何如啓依允
정조 13년
正言朴宗謙疏曰伏以聖孝無疆玄穹默佑新園卜吉啓我東億萬之洪休是誠宗社之所依賴臣民之所仰祝者也臣於是別有慼慼於中欲語而胸塞欲書而手戰中夜寤辟書成屢毁者于今幾日矣然而悲憤衝激懲討義重不得不爲殿下涕泣而陳之不敢以重慼我殿下爲嫌惟殿下少垂察焉嘻噫痛矣亂臣賊子何代無之而豈有如魯禧作賊之至凶且憯者哉魯之陰譎締結中外潛懷移國之圖竟售射天之計禧之妖邪主張陰謀甘作諸賊之窩窟釀成罔極之禍變此其罪碎尸萬段手磔其肉有不足以慰殿下窮天之痛洩臣民徹地之冤而賊魯孥戮之請不過乍停而旋發凶禧官爵之奪只緣逆種之追坐臣未敢知此何王章此何國法耶臣雖至愚亦知我殿下未嘗一日緩此賊而惟殿下旣不忍於提說諸臣亦不敢乎仰請夫以不忍提不忍請而遂使元惡大憨未究當施之典者萬萬是理也況當今日上下之冤憤百倍前時者乎殿下雖以追施孥典有先朝受敎難於違越而此則有大不然先朝之追施孥典亦非一二則我殿下繼述之道豈或有疑於兩賊之追孥耶仍伏想先大王以至慈之衷蓋嘗面諭我殿下以魯賊之爲逆猗歟盛哉聖朝所以啓迪我殿下討復之義者若是其明且正矣當時殿下之奉行天討者莫非惟先旨之是遵是述則臣愚死罪兩賊追戮之典卽今日其時也今若一味泄泄置而不擧則將無以承丕顯之謨慰於昭之靈而亂臣賊子終無所懲畏也臣謂魯禧兩賊竝施跽斬之典仍行收孥之章斷不可已嗚呼逆浪滔天擧世波盪而砥柱於橫流者豈無其人哉先事彌綸扶護國脈者前則有若故判書臣朴文秀故相臣李宗城是也遇事守正扶植人紀者後則贈判書臣李彝章故參判臣韓光肇是也若使朴李兩臣之忠早行於前則安有魯禧翬晩之逆李韓二人之義得伸於後則豈有麟謙範能之凶哉只緣忠逆之分太不分明馴致義理晦塞人心陷溺逆節亂萌疊現層出莫可堤遏臣謂爲今之急務莫急嚴於懲討明於崇奬使一世之人曉然知某凶之爲人皆可誅某賢某賢之爲王臣匪躬則界限自嚴綱紀日尊而禍亂之源自此而永杜矣臣於近日又有萬萬焦悶憂煎者嗚呼殿下無窮出天之孝當固所自盡之辰惸惸含恤遑遑如求至痛易損於榮衛積瘁致妨於攝養于斯時也頻接藥院繼進當劑猶懼其玉體之愆和而藥房請診屢承退去之命諸臣承候亦多停止之時此豈非今日臣子焦遑憂迫處耶雖殿下迫於哀思不遑自攝而其於列朝列聖眷顧之勤慈殿慈宮憂慮之極何目下悠悠萬事莫過於保嗇聖躬而前此嚴討之義庶幾爲殿下洩痛冤之一方也臣以疎愚向陳一疏仰瀆崇嚴自知陳腐而及承聖批溫諭鄭重不啻若慈父之詔迷子臣誠感激不敢自外玆敢冒萬死出位而陳之衷情所發言不知裁臣無任激切屛營之至謹昧死以聞省疏具悉首陳事大夫國人定待爾言而知之保嗇之請當留意矣
정조 13년
己酉九月初五日卯時上御誠正閣藥房入診時原任大臣稟事備堂同爲入侍時都提調李性源提調鄭昌順副提調金載瓚同副承旨閔台爀記事官徐有聞假注書李海隣記注官白慶楷金健修待敎金祖淳判府事徐命善李福源左議政李在協右議政蔡濟恭備堂徐有隣尹塾沈頤之金思穆醫官徐命緯李春敷金光國李翊臣卞觀海以次進伏訖命善等曰夜間聖體若何上曰喜幸之極反不穩寢其喜不可狀矣命善等曰其爲慶幸何可勝達上曰自初誤事卽人也非天也今日得此眞穴可謂天之指使甚幸甚幸命善曰若初無是事則今得眞穴亦不可必矣此亦可謂天之所使而以今言之在初騷動還屬無妨矣上曰然則鄭民始之事可歸於罪化爲福耶金履成事誠萬萬駭然矣旣定挨左之計則豈敢鑿此穿彼惟意所欲乎且金履成雖欲任意爲之都監堂上豈可任其所爲乎旣已封標則雖摠護使欲穿視都監堂上固當挽之若知一分事體則豈敢以不合用等說登諸狀辭乎設有此等之論一二人上來筵稟可也往復摠護使亦可也而不此之爲豈敢以此等說煩諸文字乎分付都監前後狀啓中此等句語勿錄於儀軌可也濟恭曰天作之地豈無眞穴於其間乎聞蔡潤銓言則以爲若挨右則必有水石之患而挨左然後可得眞土云矣今則其言果驗矣命善曰成夢龍李命求所爲極爲駭痛不可無罪矣濟恭曰命求以爲今雖裁穴安知無水石之患云故臣聞甚憤痛其自初不滿之心推此可知其罪不可尋常處之矣上曰成夢龍之敢言二字不敢言之罪誠萬萬痛惡而但使役頗久且於看山之行亦有效勞者姑宜參酌而至於李命求則旣施絶島定配之典何必更論大體言之則當用而用天也不當用而用亦天也而幸賴天佑而神助今則都無事實爲萬幸矣濟恭曰聖心若搖動於此等說則豈可得用眞穴而今幸天誘聖衷聖心牢定衆論亦皆歸一誠爲天幸矣上曰朱南述之術亦精明云承旨今行聞朱南述之前言否台爀曰臣亦聞之矣上曰都監之當初逐送亦不是異事而今可恨也性源曰近日過費聖慮不瑕有損令醫官診候何如上曰不必診候前日所進香吉茶依本方煎入無妨矣仍命書榻敎曰進御香吉茶自今日依前方一貼式煎入性源曰水蔘果合進御臣謂加數封進以爲長久進御之道宜矣上曰似不無其效而慮民貽弊有難許施矣性源曰莫重進御豈可以些少弊端爲念乎且況水蔘之封進少無爲弊之端矣昌順曰在民人反爲利而無所害矣性源曰水蔘封進事發關諸道宜矣上曰嶺南關東勿令封進可也上曰次對久未爲之有何廟務之可稟者乎在協曰別無緊急稟定事而只有兵防船破船狀啓而亦不緊急矣濟恭曰空船不免致傷則可知其初不善造矣此等兵船將安用之乎上曰園所相地官不必多數留置矣命善曰然矣命書傳敎曰前察訪朴大良之精詳曾所知之今番事所見之明透可嘉渠又能知分特爲付軍職仍令留在看役至於成夢龍愚濫之罪固非一端特以使役頗久前此看山之行亦多效勞姑且參酌留置則猶不知嚴畏日前入來時二字奏對萬萬無狀看役凡節又不十分盡心渠之免重罪足矣摠護使知悉以此傳敎捉入夢龍分付後卽爲逐送而仍令保授於地方官處更待處分上曰政官牌招開政出榻敎台爀曰臣於今番園所往來時有所目覩者敢此仰達矣今此遷園時靷路修治方張而其勢不得不比前加廣故沿路民田之犯界混入自多有之以今日不煩民力之聖意宜有軫念之道故如是仰達矣上曰靷路奉詣間權作路處及仍爲稍廣治道處令道伯地方官詳細區別依前下敎各別從厚償給大抵今番沿路三邑中惟廣州擧行萬萬不似所謂府尹若以文官自居恥爲吏事則水原之武將果川之閣臣地望獨不及府尹乎然於前後摘奸所謂府尹事節節駭怪蔽一言曰孱劣漫不知格式事情校吏之弊猶不察戢小民幽隱何暇知之非不欲早卽嚴處而爲念迎送兼欲稍待習鍊今姑十分參酌爲道伯者亦善待之惟恐見忤於幺麽一守令曾無一番面飭與推治道伯之柔善若此何以彈壓乎廣州一境方欲不住按廉雖微事細事更以民弊吏奸入聞先自道伯難免重勘以此嚴飭可也出擧條頤之曰北關畢賑後空名帖未作穀者四十四張還爲上送自備局依定式洗草何如上曰依爲之出擧條塾曰臣入直時聞年老守僕輩之言且聞其時看役郞廳李鎭翼所傳則當浹朔長霖之時四方石工來赴者不知其數郞廳諭以莫重國役不可如是煩多且石工自定數給糧者汝輩則無繼糧之道斯速退去云爾則石工輩答以各自裹糧而來不必貽憂於朝家云云渠輩仍使其中善手者模寫孝陵石人石物一依其鐫刻故本園石刻體雖差小而奇巧果亞於孝陵而奇巧勝於各陵所排云人心大可見故敢此仰達矣上曰埋置後別爲標識以置分付可也出擧條在協曰敦寧隨轝官聞以判敦寧李灃啓下而知敦寧邊得讓旣是曾經春坊之人以此改付標之意分付該曹何如上曰依爲之出擧條濟恭曰臣頃以北路鹿茸價本之逐歲跳騰有所陳達至下嚴敎於監兵營矣追聞訓局耆司所供竝以本道詳定原價上送則京司自當貿用北民亦可省弊以此定式分付恐宜矣上曰依爲之出擧條思穆曰五部官員本非隨駕之官而以領率軍人陪往外梓室陪進時亦爲陪往今番則何以爲之乎上曰今番則軍人皆是作隊不過數契民部官甚無用兩日竝除之可也出擧條仍命退諸臣以次退出
정조 13년
己酉九月初五日辰時上御重熙堂左副承旨入侍時左副承旨鄭東浚記事官徐有聞記注官白慶楷記事官金祖淳以次進伏訖上命讀公事書判付訖仍命書傳敎曰在外承旨許遞今日政差出待下批牌招察任命退承史以次退出
정조 13년
己酉九月初五日未時上御重熙堂右承旨入侍時行右承旨徐鼎修記事官徐有聞記注官金健修記事官金祖淳以次進伏訖上曰珍島郡定配罪人李命球以椒島改定配所事分付刑曹可也健修承命出傳命讀公事書判付訖命退承史以次退出
정조 13년
己酉九月初五日酉時上御重熙堂坐直承旨與觀象監提調入侍時左副承旨鄭東浚記事官徐有聞記注官金健修記事官金祖淳觀象監提調金鍾秀以次進伏訖上曰穴處及土色果如何鍾秀曰山形面勢可謂盡善而盡美土色土性亦極美好雖以穴處言之挨左云而不至太左無異當中殆若天慳而地祕有待於今日者然此莫非聖孝所感神明垂佑之致也吾東方無疆之休實基於此臣等蹈舞欣忭之忱當如何至於日昨騷動之時聖心少不撓焉竟得眞土大聖人應機處事可謂卓越誠不勝欽仰之至矣上曰金履成已上來乎鍾秀曰惶悚不敢上來云矣命書傳敎曰錦城尉開金井後上來老人專須食治令本官別饋補胃之屬前承旨金履成上送事分付又命書傳敎曰以園役往來時所佩命召勿稟仍佩明日船所往來依此爲之事分付又命書傳敎曰處分亦已多日承旨拿處人放送命退諸臣以次退出
정조 13년
行都承旨金載瓚齋宿行左承旨徐鼎修齋直右承旨金履正齋宿左副承旨李敏采齋宿右副承旨洪仁浩齋直同副承旨閔台爀齋宿注書徐有聞齋宿一員未差假注書李海隣齋直事變假注書沈能迪仕
정조 13년
藥房都提調李性源副提調金載瓚啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道明日入侍宜矣
정조 13년
閔台爀啓曰新敦寧李命植除拜後過三日不爲出肅依定式推考警責仍卽牌招察任何如傳曰允
정조 13년
徐鼎修啓曰大司成丁範祖除拜後過三日不爲出肅依定式推考警責仍卽牌招察任何如傳曰允
정조 13년
徐鼎修啓曰事變假注鄭履綏身病猝重勢難察任今姑改差何如傳曰允
정조 13년
鄭履綏改差代以沈能迪爲事變假注書
정조 13년
傳于金載瓚曰園役時待令相地官副司果朴大良司勇蔡潤銓朱南述金養直爲定給糧料其餘地官倂解送事分付
정조 13년
傳于洪仁浩曰都承旨從重推考
정조 13년
金載瓚啓曰明日文禧廟奠酌禮祭文當爲製進大提學金鍾秀卽爲牌招何如傳曰允
정조 13년
金載瓚啓曰今日齋宿承旨不可不備員未差之代政官牌招開政差出待下批牌招齋宿何如傳曰前望單子入之
정조 13년
承旨前望單子入之李敏采李書九落點
정조 13년
兵書口傳政事副司直鄭東俊單付
정조 13년
傳于閔台爀曰分承旨有闕之代承旨前望單子入之待下批牌招察任
정조 13년
承旨前望單子入之分承旨朴宗岳落點
정조 13년
傳于閔台爀曰兵曹參議有闕之代令該曹口傳差出
정조 13년
吏曹口傳政事以申耆爲兵曹參議
정조 13년
傳于閔台爀曰右承旨許遞前望單子入之待下批牌招察任
정조 13년
傳于金履正曰右承旨入侍
정조 13년
傳于金履正曰明日出宮門路以協陽門爲之
정조 13년
以宣傳官射會連五次居首人別單傳于金履正曰以陞敍捧承傳尹載大則落仕久次特除人也此後將臣進去射會日更試十巡以啓
정조 13년
以忠淸監司狀啓兵防船僅堪駕海者盡數發送事傳于洪仁浩曰爲慮此等之弊月初聞自備局更爲行會僅堪駕海之類使之切勿上送云爾則抑何委折明知其不堪駕海而勒令發送船隻致敗陸續報來雖曰水閫所管爲道伯者統按邑鎭年淺水使氣銳所致有此不顧先後之擧默不一言任其所爲此可曰能副委畀之意乎況事關園役雖一民一卒不欲貽弊道伯亦有視聽朝紙所出備關所傳必當諦悉軫弊之本意而擧行若是無形大抵渰溺之患道伯有以致之是何異於推而納諸幺麽事爲若是慢忽似此道伯畀以五十三州事務其可一日弛心乎由前由後道伯事萬萬駭然卽令廟堂嚴査關問使卽首實狀聞若有一毫周遮當拿致金吾照律重勘斷不可已竝以此意嚴飭水使處一體査問草記海西及喬桐水營亦爲關問草記事令廟堂知悉
정조 13년
洪仁浩啓曰卽見忠淸水使狀啓則舒川防船一隻致敗於所斤鎭前洋當該裝發地方官及護送地方官所當論罪而狀辭中不爲擧論事極駭然當該水使柳文植從重推考何如傳曰允
정조 13년
金載瓚以遷園都監言啓曰傳曰外梓室陪進時宿所站以何處爲之令都監草記事命下矣外梓室陪進時宿所站以果川縣館舍爲之之意敢啓傳曰知道
정조 13년
金載瓚以戶曹言啓曰傳曰今番狀啓往來時船人之等待貽弊不些撥軍猶有賞典況長待之船人乎再昨日土色持來時待令船人令戶曹米布優給後竝與領率人知名草記事命下矣土色持來時待令船人金喜得木一疋布一疋從厚磨鍊題給領率人姓名問于露梁鎭別將韓弘賢處則都沙工金介之云矣敢啓傳曰知道旣有米布優給之命則只給布不給米何也船人必非一名則只以一名賞給何也該道之不造土室已極疎忽則今此賞典又如是做錯卿之兄弟於船人何如是太不顧念所當問備而本事屬於同慶姑且參酌其日待令船人無論百名千名待城門開卽爲施賞都沙工則令畿伯依營校施賞數爻卽令題給後狀聞該鎭別將亦令禁營優給賞格可也
정조 13년
金履正以戶曹言啓曰傳曰別撥將卒之往來每未踰二時土色持來不踰一時壯營別撥將卒依畿營校卒例令戶曹各別施賞後草記事命下矣檢飭將校呂從周等五人各木二疋米三斗馬軍吳興德等三十名各木三疋步軍李彦弼等十二名各木二疋布一疋合木二同二十四疋布十二疋米一石從厚磨鍊題給之意敢啓傳曰知道
정조 13년
己酉九月初六日辰時上御重熙堂同副承旨入侍時同副承旨閔台爀假注事李海隣記注官金鳳顯記事官李相璜以次進伏訖上命書傳敎曰明日文禧廟擧動雲寶劍竝除之入直侍衛中只兵曹摠府堂郞各一員武兼四員隨駕駕前駕後禁軍扈衛軍官鎗劍軍隨駕屛門把守竝除之以金虎門軍二十名爲挾輦軍事分付禁將只率入直前排軍除出西營入直軍三十名率領排立事分付又命書傳敎曰今番狀啓往來時船人之等待貽弊不些撥軍猶有賞典況長待之船人乎再昨日土色持來時待令船人令戶曹米布優給後竝與領率人知名草記前後待令之類令畿伯別捧成冊事畢後後錄狀聞以爲論賞之地日氣漸寒宜造庇身之所今聞奉命承宣言江邊待令船人所謂假家極其不實云前此特敎之意果安在哉該監司推考自今日造給土室量給禦寒療飢之需仍令廟堂待明朝發遣郞廳摘奸草記因此聞之各道私船之上來畿邑境內者差員執捉用餘當卽放至於自各道執捉上送則旣無其例曾有切勿上送之特敎則諸道或有執捉起送之處又或有方張執捉之處云向來備局行會何等申明則如是不爲遵行果何委折卽令廟堂嚴飭査問使之首實狀聞後該道伯草記請罪設有上送處卽令推去事一體星火嚴飭又命書傳敎曰外梓室陪進時宿所站以何處爲之令都監草記進去堂郞以下自持飯雖微物無或責出於營邑中使進去除之以此意申飭京都監及畿營俾無一毫民弊梓室下隅板及隧道諸具傳授園所郞廳中解事人京都監及長生殿官吏竝卽上來事分付京外都監又命書傳敎曰明日何可不臨明日當行文禧廟奠酌禮以此分付道路由備邊司前路月覲門動駕猶令除之況此咫尺地乎百官祗迎及行禮置之雖大臣祗迎亦勿爲之事分付上曰明日動駕時當以轎子往還駕轎輦竝置之以轎子待令諭書馬寶馬竝置之標旗儀仗亦勿待令兵曹摠府守宮以向日園所動駕時守宮仍爲磨鍊此後如非特敎及經宿時文禧廟動駕節目依今番例磨鍊事謄錄中載錄事分付內吹只以入直待令宣傳官元承傳外加承傳二人及入直待令此外一竝除之事亦爲分付都提調則先詣事送史官傳諭于都提調仍命退承史以次退出
정조 13년
己酉九月初六日巳時上御重熙堂右承旨入侍時行右承旨徐鼎修記事官徐有聞李相璜金祖淳以次進伏訖上曰都承旨左副承旨入侍出榻敎賤臣承命出傳行都承旨金載瓚左副承旨鄭東浚追入進伏上命載瓚書榻敎曰進御香吉茶前方中人蔘減五分一貼式煎入命鼎修書傳敎曰明日孝昌墓遣閣臣替行奠酌禮宜嬪墓遣近侍致祭仍敎東浚曰明日進去孝昌墓可也命書傳敎曰左承旨左副承旨許遞命書傳敎曰龍媒僉使黃重錫不但有礴石善輸之勞以差員長在路上奚暇護送論罪一款非所可論置之此意回諭命退承史以次退出
정조 13년
己酉九月初六日酉時上御重熙堂承旨入侍時行左承旨徐鼎修記事官徐有聞記注官金鳳顯記事官金祖淳以次進伏訖上曰戶曹參議李敏輔明早來待之意分付可也賤臣承命出傳命書傳敎曰今聞承宣言紙牓書寫官實差眼昏云預差陞實又命書傳敎曰今聞承宣言始知有僚寀間情勢此外豈有他情勢乎違牌旣命勿捧傳旨則承牌後不爲出肅猶可說也堂下官之經宿無去來寧有如許事體雖異於懸牌亦由生疎不可無飭修撰徐榮輔爲先罷職命退承史以次退出
정조 13년
行都承旨金載瓚坐行左承旨徐鼎修坐右承旨金履正坐左副承旨李敏采坐直右副承旨洪仁浩坐同副承旨閔台爀坐直注書徐有聞仕一員未差假注書李海隣仕直事變假注書沈能迪仕
정조 13년
藥房提調鄭昌順副提調金載瓚啓曰伏未審夜間聖體調攝若何寢睡水剌之節何如膈間往來之候亦何如昨旣承明日入侍之批今又有早朝動駕之命臣等率諸御醫趁早入診詳察聖候議定當進湯劑爲宜臣等不任區區憂屢敢來問安竝此仰稟答曰知道
정조 13년
金載瓚啓曰來十一日輪對日次矣敢稟傳曰爲之
정조 13년
金履正啓曰來十一日朝參日次矣敢稟傳曰停
정조 13년
金履正啓曰守禦使金鍾秀以孝昌墓獻官今方受香出去矣所佩密符來請還納何以爲之敢稟傳曰仍佩往來
정조 13년
判義禁前望單子入之金鍾秀落點
정조 13년
洪仁浩啓曰訓鍊大將李柱國竄配事命下矣將兵之任不可一刻無摠察之人何以爲之敢稟傳曰御營大將兼察牌招聽傳敎
정조 13년
訓鍊大將前望單子入之徐有大落點
정조 13년
洪仁浩啓曰新除授訓鍊大將徐有大卽爲牌招傳授命召何如傳曰允
정조 13년
洪仁浩啓曰御營大將徐有大移拜訓鍊大將矣將兵之任不可一刻無摠察之人何以爲之敢稟傳曰都提調兼察
정조 13년
金履正啓曰新除授御營大將李漢豐卽爲牌招傳授命召何如傳曰允
정조 13년
洪仁浩啓曰新除授御營大將李漢豐時無職名令該曹口傳付軍職何如傳曰允
정조 13년
兵曹口傳政事副司直李漢豐
정조 13년
洪仁浩啓曰卽者議政府錄事來言訓鍊都監都提調蔡濟恭以爲臣於訓鍊大將竄配之命有不勝萬萬惶悚者走伏金吾恭俟嚴誅云仍納命召何以爲之敢稟傳曰軍門之置都相文從事法意何如至於卿則予之委毗又何如而莫重靈轝奉詣之行近三十船隻只送四船昨於工曹堂上往復慢不動意究厥所爲萬萬無狀如許駭痛之事出於卿之所管營門以卿爲本局都提擧者意豈徒然哉同庚自同庚同鄕自同鄕以卿平日爲國之心何不存先事之戒致此匪怒之敎予誠爲卿慨惋實欲無意慰勉而特以敬禮之意不得不更遣史官傳授命召安心勿待命事傳諭
정조 13년
洪仁浩啓曰卽者義禁府都事來言訓鍊都監都提調蔡濟恭今方待命於金吾門外云係是大臣去就敢啓傳曰知道
정조 13년
金履正啓曰卽者訓鍊都提調蔡濟恭又使錄事來言大轝奉行之際情禮之必欲自盡人孰不然事體之至爲嚴敬人孰不知而船隻稽慢之擧出於臣之所管營臣旣以都提擧爲名則安敢曰在家不知乎厥罪難贖臣實爲首恩諭之下震懍恧蹙仍爲泥首胥命乞伏金木之誅云仍納命召何以爲之敢稟傳曰俄批出於無隱之意責備之意也都廳之行史官之回俱有付宣之筵敎覽可諦悉往事何必索言況都相之於營門不過客也大體有不能檢束於平昔之失而再次胥命處義已伸卿須安心勿胥命卽爲還第聞卿還第然後予心可便此意更爲傳諭仍傳命召
정조 13년
以園所都監狀啓丁字閣蓋瓦畢役體大石物盡輸事傳于金載瓚曰丁字閣蓋瓦已畢體大石物亦皆運輸云工役之速就甚可幸也甕家之役想亦就緖而丁閣浮階似未撤去兩處守直各刑嚴飭別定郞校分更禁火而郞官終日董役之餘夜豈可更用直閣與果倅別無職務限上來間夜必輪巡分更檢飭上來後撤浮階間別定郞官達夜檢飭三物所官員甕家次知檢飭事卿等各別惕念擧行今予憧憧一念又在於此竝須知悉事回諭
정조 13년
徐鼎修以戶曹言啓曰土色持來時待令船人施賞草記批旨內知道旣有米布優給之命則只給布不給米何也船人必非一名則只以一名賞給何也該道之不造土室已極疎忽則今此賞典又如是做錯卿之兄弟於船人何如是太不顧念所當問備而本事屬於同慶姑且參酌其日待令船人無論百名千名待城門開卽爲施賞事命下矣伊日待令船人施賞下敎之後詳問於露梁鎭則以爲船人一名以輕快船渡涉云故只以金喜得一名磨鍊待令二字非止於渡涉一人庶幾諦悉而未及省察至於米條又失照管不得同施莫重賞典致有此節節顚錯誠不勝萬萬惶恐金喜得已題給布木外加給米三斗其餘待令各船沙工金點福等三十五名各木一疋米二斗合木三十五疋米四石十三斗題給之意敢啓傳曰知道
정조 13년
金履正以兵曹言啓曰依下敎武藝別監內吹兼內吹近仗軍士等處療飢之意敢啓傳曰知道
정조 13년
金履正以壯勇營言啓曰依下敎本營隨駕將校軍兵等處療飢次磨鍊分給之意敢啓傳曰知道
정조 13년
金履正以訓鍊都監言啓曰依下敎挾輦軍兼內吹等處饋飯之意敢啓傳曰知道
정조 13년
金履正以禁衛營言啓曰依下敎隨駕本營兼內吹及將校軍兵等處饋飯之意敢啓傳曰知道
정조 13년
金履正以禁衛營言啓曰依傳敎本營所管露梁鎭別將韓弘賢處木三疋布二疋優給賞格之意敢啓傳曰知道招致所謂敎鍊官爲名漢有下敎者卿其一一直告萬一欺隱或呑吐直爲拿入限十五度嚴棍期於取服如卿輩舊時醜類遺在者小知有朝綱與師律爲先知悉
정조 13년
洪仁浩以義禁府言啓曰訓鍊大將李柱國亟施中道竄配之典事命下矣李柱國黃海道豐川府中道竄配而以傳敎內辭意具罪目依依發遣府都事押送配所何如傳曰允
정조 13년
修撰崔顯重疏曰伏以園寢改卜吉辰漸邇聖孝彌光邦籙永休臣民愴忭八域惟均竊伏惟我殿下以莫逮之至慟行終天之大事蚤夜皇皇若喪之初事無巨細咸遵禮制緦服普受誌文親撰從此國體有尊聖孝克伸凡在臣隣孰不欽仰繼以掩抑而區區愚見第有一事之尙爲闕典者臣謹按國葬皆有哀冊文焉哀之義深矣蓋所以揄揚盛德敍述悲辭慰聖靈於在天寓孝思於賁隧則此誠典禮之所重而有不可缺者也當初未遑旣欠常典而到今新撰又拘已例則其在愼終備禮之道豈宜仍作闕文而止哉伏願下詢大臣亟命擧行俾事體得重儀文無憾焉仍伏臣以地則單寒也以人則庸陋也僥倖一第只爲祿養而緣臣罪戾竝失怙恃至恨莫追於窮天餘念永斷於榮塗不意賤名猥玷淸選每奉除旨輒不禁涕淚之無從也噫士生斯世君親而已遭際明時翶翔金華此實人臣之極榮也人子之至願也而今臣獨抱私慟欲孝爲誰惟是瞻依慈覆之天殫竭於移孝之地以卒餘生卽是今日情地而第念臣素乏經術粗事擧業半生尋摘之工不過口讀餘事詞章之文尙患鈍澁間嘗數遭登筵醜拙已露則尤不敢有除輒膺視同宿趼而只緣國有大體義分是懼冒沒肅命沁泄持被行且數月于玆矣今若不自量度晏然固有則密邇承光非不榮矣匪才久據寧不靦然玆敢悉暴衷懇仰瀆崇嚴伏乞聖慈特垂鑑諒亟賜鐫改以安微分以重公器不勝幸甚省疏具悉哀冊事考之實錄及儀軌英陵穆陵長陵寧陵遷奉時皆不用英陵實錄又言哀冊非初喪勿用矣爾其勿辭察職
정조 13년
己酉九月初七日辰時上詣文禧廟擧動入侍時行都承旨金載瓚行左承旨徐鼎修右承旨金履正左副承旨李敏采右副承旨洪仁浩同副承旨閔台爀記事官徐有聞假注書李海隣記注官金健修記事官李相璜檢校直閣鄭東浚鄭大容以次隨駕上具白袍翼善冠乘輿出協陽門工曹判書鄭昌順進前曰臣以浮橋所入船隻事往復於訓將處則本局船隻至爲二十七隻之多而只送四隻餘不擧論故屢次往復迄無動靜今番浮橋之役旣係莫重則固當先期聚待之不暇及其往復之時又當有惕念擧行之道而乃反沁泄漠無動意事之駭然莫此爲甚臣謂訓鍊大將李柱國不可無警責之道矣上曰今番浮橋無論遠近孰不盡心擧行而獨於訓局船之不爲待令究厥所爲極爲無狀朝家於渠所非者固非一端而至於今番事若有一分嚴畏之心豈敢如是乎且前後拂拭顧何如則在他人猶不敢若是況如渠者尙不知感而乃敢如是乎且以籌司坐起言之前後飭敎不啻申嚴則渠敢每每懸病終不參坐今日紀綱雖云蕩弛渠焉敢乃爾痴濫之習其來已久至如今番事所重何如而慢不擧行若是其極如許武將予甚痛之仍命書傳敎曰朝家於訓將非之者固非一端若思前後拂拭於敵以下尙且知感況此人乎他事姑且舍是今聞該堂言訓局船事萬萬無狀遠道之兵防船皆令聚待則本局船二十七隻中只送四隻餘不知去處若知嚴畏之心訓將所爲焉乃爾爲武將意之所欲使人勿拂決非好消息況今番船艙所關何如所重何如則寧忍乃爾寧敢乃爾近來武將曲護太過故竟陷大罪宜從目下現發事先示警飭訓鍊大將李柱國亟施中途竄配之典上曰訓鍊大將前望單子入之出駕前下敎上曰在外判義禁許遞前望單子入之待下批牌招察任出駕前下敎上曰判義禁以金鍾秀出牌配所斯速磨鍊卽送宣傳官奪符以來賤臣承命出傳上曰當直都事駕前聽傳敎而步趨稽緩屢呼而不入極爲駭然上曰當該都事事過後拿處出駕前下敎出敦化門由備邊司前路觀象監峴詣文禧廟入齋殿少頃詣廟內行奠酌禮如儀訖還入齋殿上曰藥房入侍藥房都提調李性源提調鄭昌順副提調金載瓚記事官徐有聞記注官金健修記事官李相璜都監堂上徐有隣尹塾以次進伏上曰右副承旨入侍出榻敎賤臣承命出傳右副承旨洪仁浩進伏上敎性源曰俄者訓將處分卿已見之乎性源曰俄於閤外只聞有訓將竄配之命而未及見傳敎矣上曰李柱國之近來所爲無非駭痛賓座之無得懸病飭敎何如而近來坐起連爲懸病渠若有嚴畏之心焉敢如此至於次對時頻頻出去或至三四次四五次此可謂筵體壞損而大臣又不請罪承旨亦無一言此所以長其驕痴之習至於今日罪科而極矣左相則性本善予不深責而右相則予之倚毗委任果何如況且近日各樣事務右相旣擔當而獨於所關營門一味合眼初不致察予實爲右相慨然矣近三十船隻任自使用只以四隻苟充以送者抑何意思抑何道理大將之所爲如此則爲都提擧者其敢曰在家不知乎無乃以同山所同年甲之故隨事庇護不欲檢察而然乎雖曰同山所同年甲其在爲國家之道其可以此而一味庇護乎以右相爲都提擧者予意蓋在於彈壓而不但不能彈壓乃反袖手噤口愈長其驕濫之習是豈平日所期待者乎右相事萬萬非矣若念船隻所用之至重且大則尤何敢如此乎李柱國姑施薄警出於生道殺人之意而都提擧事豈不寒心上曰觀此筵說謄本承旨事萬萬駭然不參籌坐特一微事筵席頻出卽微眚之微眚許多筵敎中許多說話一竝刪去只錄一端無係關之說話承旨亦於其間有別般私情於李柱國而然乎在前北賊鴟張之時人各有吹噓之主人此等之時與權奸輩崖異不害爲有氣岸而以今太阿在上之時爲將臣好惡背馳況如渠地處疎通果不愚濫乎眞所謂怨將誰歸此則面飭已久而近來竝爲三軍而要譽不但故相李浣之罪人凡有事爲一以面陰爲伎倆諸般情狀不忍正視以右相爲該營都提擧豈但爲右相使之好事而已乎予意自有在焉其所束濕反不及徐判府此果所望於右相乎今日船隻事特其一事之一事而手滑處本色隨處綻見雖於莫重靈轝之役視若尋常早欲逆抑而預折則堂堂廟堂不能制幺麽一柱國乎此其筵敎大略此外亦多筵敎一竝不書承旨所爲極爲無狀其委折卽爲査問書下一通遣史官送示右相後還入塾曰伏聞追後所浮莎草將以馬匹輸運云百餘里地馬運之時根土必盡落方隅必致傷似不及車運之穩置板上根土方隅必無傷落之理故敢此仰達矣上曰此亦往復從便爲之可也出擧條塾曰莎草事與戶工判有所酬酢矣自列聖朝以後每當如此之時浮出慕華館莎草者蓋出於祭薦漆沮魚之聖意也大抵慕華館地方甚狹浮莎處不多年年各陵陵役時每用此莎舊浮處新生之莎根不廣盤葉不盛茂今當浮送水原之役決不能盡浮所當浮之莎矣且健元陵陵上只用北莎而屛風石以下全用他莎則今此水原所産之莎草比諸慕華館別無優劣臣愚死罪竊以爲大聖人立法必爲萬世美範故敢此仰達矣上曰卿言好矣自京都監往復園所都監慕華館莎草浮出張數更爲量定浮用可也出擧條昌順曰臣於湖西伯査問之命竊有所萬萬惶悚者該道兵防船上來成冊比之案付皆不及半其餘皆稱不用船隻非但目下浮橋所入之可悶其在不虞待變之備誠極寒心故其在飭礪之道果以餘在過半之船隻決無盡皆腐傷之理其中僅堪駕者亦豈無之爲辭而復以駕海無憂者十分詳審使之發送云則僅堪二字臣固有措辭不審之失此則臣與戶判相議爲之而關辭旣出於臣則其爲不審臣實爲最今於湖西伯査問之下欲與戶判聯章首實俄聞戶判所傳筵敎至承勿爲自引之敎雖不敢更事煩溷而大抵今番船隻之陸續致敗誠甚訝惑前後致敗者幾至五六隻而觀其狀辭皆稱大洋遇風而人物則無一渰沒非不多幸以事理言之則大洋致敗豈無一人之不幸者乎此不過往回糧資從厚受食之後僅至一二日程輒稱敗船者顯有故敗之奸謀又或有船隻不知去處云尤不成說臣謂所受糧資勿爲會減監色沙格一竝嚴査以懲日後宜矣上曰諸堂之意何如有隣曰湖西事旣承下敎不敢更引而大抵今番船隻之致敗非追後發送者乃是當初最稱完固者且發船未過一二日程便卽致敗其問事情極爲訝惑該船監色沙格輩其在礪後之道恐不可無別般査究之擧矣塾曰無論遠近道所送果是完固空船則決無致敗之理若初不審船隻之完弊惟以塞責爲事以弊謂完駕海上送以至敗覆則無論道伯閫帥邑守不可不嚴査抵罪矣且見其狀本則累隻破船中無一渰死者只一人到陸後致命云者固是致訝之一端大抵沿海閫邑之屬反以官船之破傷爲幸者以其改造時或濫斫船材厚受役糧不無故敗之事今番破船亦豈無此等之弊乎此亦嚴査何如上曰卿等所陳俱有意見令該道嚴査狀聞後稟處水營所管船隻何等緊重戰器則看作等棄雖有若無者疎虞之外極爲痛駭若無別般矯弊之擧置水閫及舟師邑鎭將焉用之以此意議于大臣將臣曾經水使在京人仍又關問諸道用於浮橋用於運穀間指一停當自廟堂草記稟處可也出擧條敎塾曰新營監官卽爲捉來爲先嚴問其委折訓局船隻無論多少皆令趁期來泊如不及期則該監官當梟示以此分付而捧侤音退送可也命退諸臣退出少頃上乘輿出由觀象監峴備邊司前路入敦化門協陽門上曰兵判進前塾進前上曰尹進五旣已新差新營監官則與舊監官一齊捉來於卿之營門遠去船隻若不趁期到泊則皆以梟示捧侤音雖及時聚待新舊監官不可仍置自兵曹決棍二十度後絶島充軍可也予旣處分其大將則何惜其一將校乎今番遷園時雖以不傷一人爲主而至於此等事予豈可容貸乎由宣化門還內諸臣以次退出
정조 13년
行都承旨金載瓚坐左承旨未差右承旨未差左副承旨李敏采坐直右副承旨洪仁浩坐同副承旨閔台爀坐直注書徐有聞仕一員未差假注書李海隣仕直事變假注書沈能迪仕
정조 13년
藥房都提調李性源提調鄭昌順副提調金載瓚啓曰昨日臨廟親行奠酌聖懷增愴勞動又多伏未審夜間聖體調攝若何寢睡水剌之節何如膈間往來之候亦何如臣等旣承明日入侍之命率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道
정조 13년
洪仁浩以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 13년
洪仁浩啓曰御營廳將官來言今日本廳軍兵日次射習云矣敢啓傳曰知道
정조 13년
洪仁浩啓曰右邊捕盜大將趙圭鎭以訓鍊都監中軍本營習陣出去矣所佩命召及大將牌傳令牌何以爲之敢稟傳曰仍佩往來
정조 13년
傳于李敏采曰有司堂上入侍
정조 13년
傳于閔台爀曰船隻致敗船卒糧料還徵事有司之臣雖有筵奏而擧條批答未嘗提及則今適取見行會草混說批答外剩語當該有司堂上從重推考以此傳敎更爲行會
정조 13년
閔台爀以兵曹言啓曰卽者有一人見捉於建陽門把守將故卽爲査詰則驪州居吳者斤三爲名人從丹鳳門入來云門禁至嚴之時有此攔入之弊事之驚駭莫此爲甚臣曹不察之失不勝惶懍而該門守門將令該府拿問嚴處吳者斤三出付攸司照律嚴繩何如傳曰允莫非入直堂上痴濫不事事之致何責乎守門將該堂先罷後拿待下敎捧供可也
정조 13년
傳于閔台爀曰兵曹參議前望單子入之待下批牌招察任
정조 13년
兵曹參議前望單子入之金履正落點
정조 13년
以忠淸監司狀啓洪州牧坊船一隻致敗洪州牧使李義弼水使柳文植竝令攸司稟處事傳于閔台爀曰水使請罪異於守令當請廟堂稟處而誤以攸司稟處格例所在不可無飭該房承旨闔眼乎豈可無措辭捧入推考道伯若能悉心戢察於發船之前寧有臭載之頻繁乎近來爲道伯者自處以倉氏庫氏朝令之下慢不動念紀綱所在萬萬駭然況莫重所用轉輸之役乎以此以彼道伯事節節未妥爲先從重推考其不能檢飭委折使之首實狀聞
정조 13년
閔台爀以備邊司言啓曰平安監司鄭昌聖災實分等狀啓有草記回啓之命矣取見其狀本則永柔等八邑置之稍實平壤等十九邑置之之次義州等十五邑置之尤甚仍以爲今年本道農形先以水災間以蟲損繼之以雹霜論其全體等是荒年而至於尤甚被災之邑至貧無依之類或設賑或給糧然後庶免立視之歎道內各邑私賑穀如此之歲已多請得之事折米限二萬五千石考例許施且新還尙恐未能準捧則舊還之一時竝督實有殘民難支之慮爲辭而後錄諸條竝請令廟堂稟旨分付矣其一黍粟告歉尤甚邑三分二之次邑折半稍實邑三分一以相當穀準折代捧待明秋還作本色事也其一昨冬移貿穀以詳定價三兩分給於南沿各邑使之待秋貿納矣穀價倍踊民情皆願以本錢還納而年前摠戎廳逋之代錢因翌秋之告歉特許本錢還捧今此移貿條分給者限折半以錢還捧待明秋作米事也其一山城餉穀之屬邑糶糴者遠或在數日程貧民之冒寒往來亦甚可矜其中尤甚之次邑量其道里遠近限三分二捧留本邑事也其一京司及各道罪人來配者多在尤甚之次邑主客俱困且昨年北路饑荒至有移配之已例罪人等今亦還送各其道使之移配於年豐裕食之地此後則限明秋勿爲定配於本道事也其一推奴徵債限明秋防塞事也分等依狀請施行道內民情旣如是悶急則或給糧賙恤或設賑接濟恐不可已而第其被災有深淺民勢有緩急道臣單擧義州之賑事泛說各邑之次第賙恤則邑數多少饑口幾何姑未及料量而直請二萬五千石穀物語甚模糊事涉率爾道臣推考當賑邑數更爲消詳狀聞後酌量許施舊還之視同久逋每請停捧誠甚可悶而本道災荒旣如此則新舊竝督事勢似難道內舊還限今年姑令停退黍粟被災若是孔酷則本色準收可知難辦而吏緣爲奸國穀耗失皆由於代捧之弊民勢雖如此分等旣有優劣則道臣所請未免太過分數尤甚邑限折半之次邑限三分一代捧稍實邑皆以本色準捧移貿穀本價乃是昨年分俵者則向來耗條蕩減之命實是曠絶之恩卽今本穀退限之請未免過濫而道臣旣備陳民情且援摠廳已例則其在軫恤之道勢難一向靳持折半以錢還捧待明秋作米折半以本色準收餉穀之捧留本邑雖有災歲前例事體之重不可比同於元還則尤甚之次之混同捧留極爲過當尤甚邑特許限折半捧留而道里遠近詳細區別俾有實效之次邑依例輸納城倉罪人移配雖有昨年北路之例今年本道年事比諸昨年北路大有間焉則許多罪囚之移配他道反有騷擾之弊此則有難從施自今爲始京外徒流之類限明秋勿定配所事嚴飭京外推奴徵債限明秋防塞事依狀請施行何如傳曰允分數代捧事城餉捧留事何必較計竝依狀請施行移貿穀代錢仍以錢捧留事民情不可不顧至於折半收捧易致奸弊之相混道伯之請以折半太欠料量年事如許料事又如許關西事極關心雖使道伯逐邑躬察何以防其奸僞乎然則半穀半錢決知其有名無實反不若純穀之督捧該道伯緘辭從重推考移貿條竝以錢代捧事分付尤甚之次邑徒流之類俄見狀辭取來原案已有區別處分矣災歲賙恤之責專在邑宰前此預慮此事有別下飭諭不啻千萬語而伊後擧行未見有傾信之跡如欲帶符渡浿亟圖補過之方事嚴飭行會可也